als_Latn dik_Latn sag_Latn
BE: Nuk mjafton vetëm reforma zgjedhore. Merruni me kushtet e tjera (Burimi: Gazeta Shqip, gazeta-shqip.com )
Deklarata – Komiteti i Përbashkët i Stabilizim-Asocimit, mes delegacionit të Shqipërisë dhe Parlamentit Europian, pritet të dalë sot me një deklaratë të përbashkët
Statusi – Mbledhja e këtij komiteti ka rëndësi të veçantë për Shqipërinë e cila pret të marrë në tetor statusin e vendit kandidat në Bashkimin Europian
Problemet - Lufta kundër korrupsionit dhe reforma në sistemin e drejtësisë u konsideruan dje si dy pika ku pala shqiptare duhet të tregonte më shumë angazhim
Sannino: Duhet progres për korrupsionin
Delegacioni i Parlamentit shqiptar dhe ai Parlamentit Europian u takuan dje në Bruksel, në samitin e pestë të atij që quhet Komiteti i Përbashkët i Stabilizim-Asocimit. Në delegacionin shqiptar morën pjesë deputetë të mazhorancës dhe të opozitës, por edhe ministrja e Integrimit, Majlinda Bregu, e cila bëri dje raportimin e radhës përpara eurodeputetëve dhe drejtorit për Zgjerim të Komisionit Europian, Stefano Sannino. Delegacioni shqiptar shfaqi optimizëm dje në gjasat e mëdha që mes dy palëve kryesore të politikës të gjendet zgjidhje për reformën zgjedhore, duke sjellë si rrallëherë në këtë komitet frymë bashkëpunimi mes deputetëve të PS-së dhe të PD-së. Pavarësisht se kreu i delegacionit të PE-së, Eduard Kukan, e vlerësoi progresin e bërë nga klasa politike, për sa i përket reformës zgjedhore, ai theksoi se Shqipëria ka ende shumë rrugë për të bërë në rast se kërkon të marrë statusin e vendit kandidat në muajin tetor. Sipas Kukan, PD dhe PS në Shqipëri duhet të forcojnë përpjekjet për të arritur progres dhe me pikat e mbetura të rekomandimeve që ka dhënë Brukseli për Shqipërinë dhe duket ta bënin këtë sforco, edhe për shkak se këtë vit festohet 100-vjetori i Pavarësisë së Shqipërisë. Ai i kujtoi palës shqiptare se reforma zgjedhore shtrihej në 2 nga 12 pikat e rekomanduara nga Komisioni Europian dhe për këtë arsye, puna do të vijonte me intensitet. Të njëjtën gjë kërkoi dje në Bruksel dhe drejtori për Zgjerim në KE, Stefano Sannino. Ai preferoi të ishte më konkret në fjalën e tij, duke i kërkuar klasës politike shqiptare që të rrisë vëmendjen ndaj disa fushave shumë sensitive, siç ishte shteti i së drejtës dhe reforma në sistemin e drejtësisë. Ai kërkoi nga PD dhe PS që të kryenin dhe reformën parlamentare, e cila ka ngelur pa u konkluduar dhe po kështu të depolitizonin administratën shqiptare. Një tjetër çështje në të cilën Sannino u fokusua ishte dhe lufta kundër korrupsionit, që sipas tij duhej të punohej edhe më shumë. Nga ana tjetër, raportuesi i Parlamentit Europian për Shqipërinë, Nikolas Chountis, tha se arritja e objektivave është e rëndësishme, në radhë të parë për Shqipërinë e pastaj për Europën. Përfaqësuesi i mazhorancës, Fatos Beja, dhe përfaqësuesja e opozitës në këtë delegacion, Valentina Leskaj, shprehën angazhimin e plotë të forcave të tyre politike për përmbushjen e reformave, në mënyrë që Shqipëria të mos humbasë më kohë në statusin e vendit kandidat në BE. Sot pritet që të mbahet dita e dytë dhe e fundit e këtij komiteti mes delegacioneve si dhe pritet të miratohet një deklaratë e përbashkët. Mbledhja e radhës e Komitetit të Përbashkët të Stabilizim-Asocimit, Shqipëri-PE, është shumë e rëndësishme, pasi është takimi i fundit deri në tetorin e këtij viti, kohë në të cilën Shqipëria do t’i nënshtrohet provimit të tretë për marrjen e statusit të vendit kandidat. Për shkak të kësaj date provimi, deputetët shqiptarë kanë përpara një verë të gjatë, në të cilën iu mbeten të bëjnë shumë pak pushime. Konferenca e Kryetarëve vendosi dy ditë më parë në mënyrë unanime që të zhvillojë një seancë plenare më datë 6 gusht. Seanca e vendosur përtej kohës normale të sesionit parlamentar do të kryhet për të bërë ndryshimet në Kushtetutë për sa i përket heqjes së imunitetit për deputetët dhe zyrtarët e lartë, që kërkon 96 vota nga 140 që ka në total Kuvendi i Shqipërisë. Por, përpara mbërritjes së datës 6 gusht, deputetët e Kuvendit do të kenë dhe shumë angazhime në Kryesinë e Kuvendit, siç është dhe kompletimi i reformës zgjedhore.
Hartimi - Komisioni Europian ka nisur hartimin e opinionit për Shqipërinë ku përcaktohen pikat ku Shqipëria e kalon klasën dhe pikat ku ka ngecur
Opinioni - Komisioni Europian me në krye Barroson, por që peshë ka fjala e Komisionerit Fule, propozon dhënien apo jo të statusit kandidat
Vendimi - Fjalën përfundimtare do ta kenë ministrat e Jashtëm të 27 vendeve të Bashkimit Europian, të cilët me votë unanime do të vulosin vendimin
12.07.2012
Burimi: Gazeta Shqip
als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn